題湖南清絕圖
作者：韓駒
朝代：宋

paragraphs: 故人來從天柱峰，手提石廪與祝融。
兩山坡陀幾百里，安得置之行李中。
下有瀟湘水清瀉，平沙側岸搖丹楓。
漁舟已入浦溆宿，客帆日暮猶爭風。
我方騎馬大梁下，怪此物象不與常時同。
故人謂我乃絹素，粉墨妙手煩良工。
都將湖南萬古愁，與我頃刻開心胸。
詩成畫往默惆悵，老眼復厭京塵紅。